
Text rozhodnutia
Súd: Krajský súd Trenčín Spisová značka: 2CoE/424/2012 Identifikačné číslo súdneho spisu: 3211205532 Dátum vydania rozhodnutia: 29. 11. 2012 Meno a priezvisko sudcu, VSÚ: JUDr. Dušan Ecker ECLI: ECLI:SK:KSTN:2012:3211205532.2 Uznesenie Krajský súd v Trenčíne v exekučnej veci oprávneného: BENCONT INVESTMENTS, s.r.o., so sídlom Astrová 2/A, 821 01 Bratislava, IČO: 36 432 105, zastúpeného: Advokátska kancelária Máčaj a Novák, s.r.o., so sídlom karpatská 18, 811 05 Bratislava, IČO: 35 940 875, proti povinnému: J. N., nar. XX.XX.XXXX, bytom R. XXXX/XX, XXX XX U. Q. U., o vymoženie 663,88 eur s príslušenstvom, na odvolanie oprávneného proti uzneseniu Okresného súdu Bánovce nad Bebravou, č.k. 4Er/1661/2011-39 zo dňa 14. septembra 2012, takto r o z h o d o l : Uznesenie okresného súdu p o t v r d z u j e . o d ô v o d n e n i e : Súd prvého stupňa v napadnutom uznesení exekučné konanie zastavil a nepriznal súdnemu exekútorovi náhradu trov exekúcie. Svoje rozhodnutie odôvodnil s poukazom na § 44 ods. 2, ods. 3 § 196 Ex.por. Ďalej uviedol, že súd prvého stupňa uznesením, č.k. 4Er/1661/2011-13 zo dňa 17.01.2012 zamietol žiadosť súdneho exekútora o udelenie poverenia. Oprávnený podal v zákonom stanovenej lehote odvolanie, o ktorom rozhodol Krajský súd Trenčín tak, že rozhodnutie prvostupňového súdu potvrdil. Rozhodnutie súdu prvého stupňa o zamietnutí žiadosti súdneho exekútora o udelenie poverenia nadobudlo právoplatnosť spolu s rozhodnutím odvolacieho súdu dňa 13.08.2012. Keďže uznesenie, ktorým sa zamietla žiadosť súdneho exekútora o udelenie poverenia, nadobudlo právoplatnosť, súd prvého stupňa v súlade s § 44 ods. 3 Exekučného poriadku exekúciu zastavil. O trovách exekúcie rozhodol súd prvého stupňa tak, že súdnemu exekútorovi Mgr. Dušanovi Čerešňovi, so sídlom Exekútorského úradu v Trnave, náhradu trov exekúcie nepriznal, nakoľko ich v súdom stavenej lehote 5 dní od doručenia výzvy, ktorá mu bola doručená dňa 20.01.12, nevyčíslil. Proti uzneseniu súdu prvého stupňa podal v zákonnej lehote, prostredníctvom právneho zástupcu, odvolanie oprávnený. Poukázal na § 45 ods. 1 zákona č. 244/2002 Z.z. o rozhodcovskom konaní. Tvrdí, že rozhodnutie súdu prvého stupňa je predčasné. Exekučné konanie, ako konštatuje i Rozhodnutie NS SR, č. M Cdo 53/01, je ovládané dispozičnou zásadou, ktorá sa prejavuje aj v spôsobe jeho skončenia. Oprávnený navrhol, aby odvolací súd napadnuté uznesenie súdu prvého stupňa zrušil. Krajský súd, ako súd odvolací, preskúmal vec v zmysle ust. § 212 ods. 1 O.s.p. a dospel k záveru, že odvolanie oprávneného nie je dôvodné a uznesenie súdu prvého stupňa je potrebné potvrdiť podľa § 219 ods. 1 O.s.p., pretože je vo výroku vecne správne. Rozhodol bez nariadenia pojednávania odvolacieho súdu v zmysle ust. § 214 ods. 2 O.s.p. Odvolací súd preskúmal všetky rozhodujúce námietky, ktoré boli v odvolaní oprávneným vznesené a v plnom rozsahu sa stotožňuje s právnymi závermi súdu prvého stupňa. Z daného titulu si osvojuje dôvody napadnutého rozhodnutia, na ktoré v celom rozsahu poukazuje v zmysle § 219 ods. 2 O.s.p. a na zdôraznenie správnosti dodáva nasledovné: Podľa § 44 ods. 2 Exekučného poriadku, súd preskúma žiadosť o udelenie poverenia na vykonanie exekúcie, návrh na vykonanie exekúcie a exekučný titul. Ak súd nezistí rozpor žiadosti o udelenie poverenia na vykonanie exekúcie alebo návrhu na vykonanie exekúcie alebo exekučného titulu so zákonom, do 15 dní od doručenia žiadosti písomne poverí exekútora, aby vykonal exekúciu, táto lehota neplatí, ak ide o exekučný titul podľa § 41 ods. 2 písm. c) a d). Ak súd zistí rozpor žiadosti alebo návrhu alebo exekučného titulu so zákonom, žiadosť o udelenie poverenia na vykonanie exekúcie uznesením zamietne. Proti tomuto uzneseniu je prípustné odvolanie; ak ide o exekučné konanie vykonávané na podklade rozhodnutia vykonateľného podľa § 26 zákona č. 231/1999 Z.z. o štátnej pomoci v znení neskorších predpisov, exekučný titul sa nepreskúmava. Podľa § 44 ods. 3 Exekučného poriadku, ak je uznesenie, ktorým sa žiadosť zamietla, právoplatné, súd exekučné konanie aj bez návrhu zastaví. Proti tomuto rozhodnutiu nie je prípustné odvolanie. Rozhodnutie súdu prvého stupňa o zamietnutí žiadosti súdneho exekútora o udelenie poverenia nadobudlo právoplatnosť dňa 13.08.2012. Nakoľko bola právoplatne zamietnutá žiadosť súdneho exekútora, nie je iná možnosť, ako postupovať podľa § 44 ods. 3 Ex.por., a teda exekúciu zastaviť. Odvolací súd preto konštatuje, že rozhodnutie súdu prvého stupňa je potrebné potvrdiť. Odvolací súd preto napadnuté uznesenie súdu prvého stupňa ako vecne správne podľa § 219 ods. 1 O.s.p. potvrdil. Poučenie: Proti tomuto uzneseniu odvolanie n i e j e p r í p u s t n é .

